চোট নিয়ে হেপ্টাথলনের মতো কঠিন ইভেন্টে সোনা জয়ই নয়, সোনার মেয়ে যে নিয়মিত বাউল ও ভাটিয়ালি গান চর্চা করেন সেটা হঠাৎ-ই ছড়িয়ে পড়েছে। শনিবার দক্ষিণ কলকাতার ক্যালকাটা রোয়িং ক্লাবের ‘এশিয়াডের সোনার ছেলে-মেয়েদের অভিবাদন’ নামাঙ্কিত অনুষ্ঠানে অন্যদের সঙ্গে এসেছিলেন স্বপ্নাও। শহরে এক মঞ্চে জাকার্তা এশিয়াডের সাত সোনাজয়ীকে নিয়ে হওয়া অভিনব এই অনুষ্ঠানের ঘোষক স্বপ্নাকে অনুরোধ করেন একটা গান গাইতে। প্রশ্ন শুনে লজ্জায় দু’হাতে প্রথমে মুখ ঢাকেন সোনার মেয়ে। তাঁর পর হঠাৎ-ই গেয়ে ওঠেন ‘ও কি ও কাজল ভ্রমরারে’। তিন-চার লাইন গেয়ে থেমে যেতে হয় তাঁকে, প্রবল হাততালির ঝড়ে। পরে একান্তে বলে দেন, ‘‘আমার খাতায় অন্তত আশি-নব্বইটা গান লেখা আছে। অনুশীলনের অবসরে এই গানগুলো গেয়ে টেনশন মুক্ত থাকি। মাঝে মধ্যে নেচেও ফেলি।’’